Document ID: 32004R1453

REGOLAMENT TAL-KUMMISSJONI Nru 1453/2004
tas-16 ta' Awissu 2004
dwar l-awtorizzazzjoni permanenti ta’ ċerti addittivi fl-għalf tal-bhejjem
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat id-Direttiva tal-Kunsill 70/524/KEE tat-23 ta’ Novembru 1970 dwar l-addittivi fl-għalf tal-bhejjem (1), u l-aktar l-Artikolu 3 u l-Artikolu 9d(1) miġjubin fiha,
Billi:
(1)
Id-Direttiva 70/524/KEE tipprovdi għall-awtorizzazzjoni ta’ addittivi li għandhom jintużaw fil-Komunità. L-addittivi msemmija fil-Parti II ta’ l-Anness Ċ għal dik id-Direttiva jistgħu jiġu awtorizzati mingħajr ma jkun hemm limitu ta’ żmien biex jintlaħqu ċerti kundizzjonijiet.
(2)
L-użu tal-preparazzjoni tal-mikro-organiżmu Bacillus licheniformis (DSM 5749) u Bacillus subtilis (DSM 5750) kien ġie awtorizzat b’mod proviżorju għall-ewwel darba għall-ħnieżer nisa, bir-Regolament tal-Kummissjoni (KE) Nru 2437/2000 (2).
(3)
Kien intbagħtet data ġdida biex tappoġġja l-applikazzjoni għall-awtroizzazzjoni mingħajr ma jkun hemm limitu ta’ żmien għal dik il-preparazzjoni. Il-valutazzjoni turi li l-kundizzjonijiet stabbiliti fid-Direttiva 70/524/KEE għal din l-awtorizzazzjoni kienu ntlaħqu.
(4)
Għalhekk, l-użu ta’ dik il-preparazzjoni għall-ħnieżer nisa, kif speċifikat fl-Anness I, għandu jiġi awtorizzat mingħajr ma jkun hemm limitu ta’ żmien.
(5)
L-użu tal-preparazzjoni tal-mikro-organiżmu Bacillus cereus var. toyoi (NCIMB 40112/CNCM I -1012) kien ġie awtorizzat b’mod proviżorju għall-ewwel darba għall-ħnieżer tas-simna, bid-Direttiva tal-Kummissjoni 94/17/KE (3).
(6)
Il-Kumitat Xjentifiku fuq in-Nutrizzjoni ta’ l-Annimali (KXNA), fir-rapport tiegħu fuq il-Bacillus cereus var. toyoi (NCIMB 40112/CNCM I -1012) addottat fil-5 ta’ Diċembru 2001, ikkonferma li dik il-preparazzjoni, meta din tintuża fil-kategoriji ta’ l-annimali ħnienes, ħnieżer għas-simna u ħnieżer nisa, tilħaq il-kundizzjonijiet ta’ l-Artikolu 3a(b) tad-Direttiva 70/524/KEE. Ir-rapport tal-KXNA jtemm isemmi wkoll b’mod pożittiv l-effikaċja ta’ dik il-preparazzjoni meta din tintuża fil-kategoriji ta’ l-annimali ħnienes li jkollhom sa xahrejn u l-ħnieżer nisa.
(7)
Intbagħtet data ġdida biex tappoġġja l-applikazzjoni għall-awtorizzazzjoni mingħajr ma jkun hemm limitu ta’ żmien għal dik il-preparazzjoni.
(8)
L-Awtorità Ewropea dwar is-Sigurtà ta’ l-Ikel (AESI) intalbet tagħti opinjoni fuq l-effikaċja ta’ dik il-preparazzjoni meta din tintuża bħala addittiv ta’ l-ikel għall-ħnieżer tas-simna. Fl-opinjoni tagħha, addottata fis-7 ta’ Mejju 2004, l-AESI temmet titkellem b’mod pożittiv fuq l-effikaċja ta’ dik it-taħlita, u l-valutazzjoni kollha turi li l-kundizzjonijiet stabbiliti fid-Direttiva 70/524/KEE għal dik l-awtorizzazzjoni kienu ntlaħqu.
(9)
Għalhekk, l-użu ta’ dik il-preparazzjoni għall-ħnieżer tas-simna, kif speċifikat fl-Anness I, għandu jiġi awtorizzat mingħajr limitu ta’ żmien.
(10)
L-użu tal-preparazzjoni ta’ l-eniżima endo-1,4-beta-xylanase u endo-1,4-beta-glucanase magħmula mill-Aspergillus niger (CBS 600.94), stabbilita fl-ewwel ringiela ta’ l-Anness II, kien ġie awtorizzat b’mod proviżorju għall-ewwel darba għat-tiġieġ tas-simna, id-dundjani tas-simna u l-ħnienes bir-Regolament tal-Kummissjoni (KE) Nru 654/2000 (4).
(11)
L-użu tal-preparazzjoni ta’ l-enżima endo-1,4-beta-glucanase u endo-1,4-beta-xylanase magħmula mill-Aspergillus niger (CBS 600.94), stabbilita fit-tieni ringiela ta’ l-Anness II, kien ġie awtorizzat għall-ewwel darba għat-tiġieġ tas-simna bir-Regolament tal-Kummissjoni (KE) No 654/20004.
(12)
L-użu tal-preparazzjoni ta’ l-enżima endo-1,3(4)-beta-glucanase magħmula mit-Trichoderma longibrachiatum (ATCC 2106) u endo-1,4-beta-xylanase magħmula mit-Trichoderma longibrachiatum (IMI SD 135) u l-polygalacturonase magħmula mill-Aspergillus aculeatus (CBS 589.94), kien ġie awtorizzat b’mod proviżorju għall-ewwel darba għall-ħnieżer tas-simna, bir-Regolament tal-Kummissjoni (KE) Nru 2690/99 (5).
(13)
L-użu tal-preparazzjoni ta’ l-enżima endo-1,3(4)-beta-glucanase u endo-1,4-beta-xylanase magħmula mill-Aspergillus niger (phoenicis) (NRRL 25541) u ta’ l-alpha-amylase magħmula mill-Aspergillus oryzae (ATCC 66222) kien ġie awtorizzat b’mod proviżorju għall-ewwel darba għall-ħnienes, bir-Regolament tal-Kummissjoni (KE) Nru 1636/99 (6).
(14)
L-użu tal-preparazzjoni ta’ l-enżima endo-1,4-beta-xylanase, magħmula mit-Trichoderma longibrachiatum (CNCM MA 6 - 10W) kien ġie awtorizzat b’mod proviżorju għall-ewwel darba għat-tiġieġ tas-simna, bir-Regolament tal-Kummissjoni (KE) No 1436/98 (7).
(15)
Intbagħtet data ġdida biex tappoġġja l-applikazzjoni għall-awtorizzazzjoni mingħajr limitu ta’ żmien ta’ dawk il-ħames preparazzjonijiet ta’ enżimi. Il-valutazzjoni turi li dawk il-kundizzjonijiet stabbiliti fid-Direttiva 70/524/KEE għal din l-awtorizzazzjoni kienu ntlaħqu.
(16)
Għalhekk, l-użu ta’ dawk il-ħames preparazzjonijiet ta’ enżimi, kif speċifikat fl-Anness II, għandu jiġi awtorizzat mingħajr limitu ta’ żmien.
(17)
Il-valutazzjoni ta’ dawk is-seba’ applikazzjonijiet turi li ċerti proċeduri huma meħtieġa biex iħarsu lill-ħaddiema mill-esponiment tagħhom għall-addittivi stabbiliti fl-Annessi. Dan il-ħarsien għandu jkun żgurat bl-applikazzjoni tad-Direttiva tal-Kunsill 89/391/KEE tat-12 ta’ Ġunju 1989 fuq id-dħul ta’ miżuri li jinkuraġġixxu t-titjib fis-sigurtà u s-saħħa tal-ħaddiema fuq il-post tax-xogħol (8).
(18)
Il-miżuri li hemm f’dan ir-Regolament huma fi qbil ma’ l-opinjoni tal-Kumitat Permanenti fuq il-Katina ta’ l-Ikel u s-Saħħa ta’ l-Annimali
ADOTTAT DAN IR-REGOLAMENT:
Artikolu 1
Il-preparazzjonijiet li huma tal-gruppi “Mikro-organiżmi” u “Enżimi”, kif stabbilit fl-Annessi I u II, huma awtorizzati għall-użu mingħajr limitu ta’ żmien bħala addittivi fl-ikel tal-bhejjem taħt il-kundizzjonijiet stabbiliti f’dawk l-Annessi.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, nhar is-16 ta' Awissu 2004.

Labels: 17
16
6